Oppsummering fra Vesteuropeiske Unionens parlamentarikerforsamlings 2. delsesjon Paris 18.-20. desember 2006
Stortingets delegasjon til VEUs 2. delsesjon besto av Odd Einar Dørum (delegasjonsleder), Hallgeir Langeland (nestleder), Kari Lise Holmberg, Gerd Janne Kristoffersen, Henning Skumsvoll, Laila Dåvøy, Truls Wickholm, Christian Tybring-Gjedde.  Delegasjonen ble ledsaget av Marit Gjelten og Eric Christensen fra internasjonalt sekretariat.

Tematikk og innledere
I løpet av sesjonen møttes VEUs politiske komité, forsvarskomitéen, teknologikomitéen og PR-komiteen. Rapportene som ble behandlet i komiteene og deretter fremlagt for plenum omhandlet bl.a. forholdet mellom et endret NATO og EU; Europas rolle i Midtøsten konflikten; sikkerhetssituasjonen i sentral-Asia; Europeiske styrkers deltakelse i eksterne operasjoner; transatlantisk samarbeid innen aeronautisk område; EU operasjoner i DR Congo; og Ukrainas romfartsindustri, videre VEU som instrument for nasjonale parlament, og om medias og folkeopinionens bilde av terrorisme.
En rekke spesialinviterte gjester henvendte seg også til forsamlingen.  Herunder  Gunter Gloser, tysk Europaminister, som representant for innkommende tysk EU formannskap la vekt på fire områder for kommende periode; oppdrag og operasjoner, styrking av krise håndterings kapasitet, strategiske partnerskap og videreutvikling av ESDP; mens statssekretær Pertti Torstila, som representant for finsk avtroppende EU formannskap la særlig vekt på gjenstående utfordringer for EU innsats i Kosovo. 
Georgias parlamentspresident, Nino Burjanadze viste til Georgias arbeid i demokratiutvikling og anti-korrupsjonsarbeid som fortsatt trengte videreutvikling.  Hun kritiserte videre Russlands holdninger og provoserende handlinger i tilknytning til å hindre fredelige løsninger i Sør-Kaukasus samt bruken av energisikkerhet som politisk maktmiddel.  Hun fremholdt at Georgia ønsket å være en del av Europa og de europeiske verdier, og at så mange som 75 % av befolkningen ønsket NATO-medlemskap. 
NATO utsending, Zoltan Nagy, ga en kort oppsummering fra Rigas toppmøtet på vegne av Jaap de Hoop Scheffer, NATO Generalsekretær.  
Videre snakket Italias Lorenzo Forcieri, Forsvars visestatssekretær under Midtøsten debatten sammen med Israels ambassadør til UNESCO David Kornbluth, og Gøran Lindblad, Europarådets rapportør på Midtøsten og Frederic Pons, Redaktør i Valeurs actuelles. 
Belgias forsvarsminister André Flahaut, snakket i tilknytning til innsats i DR Congo.
Diskusjon

Rapporten om Europas rolle i Midtøsten avstedkom en bred debatt, og flere ga uttrykk for å være uenig i deler av rapporten.  Forsamlingen anbefalte en revitalisering av ”Kvartetten” (EU, FN, USA og Russland) for å bidra til å løse Israel-palestinakonflikten, og at dette måtte inkludere forholdet til Iran og Syria for å sikre en varig fredsløsning.  Forsamlingen anbefalte videre at Europa engasjerte seg i dialog med land som ikke ønsket økning i radikal islamisme, men prosesser som støtter reform i retning av styrkede demokrati i regionen.
Når det gjelder forholdet mellom NATO og EU mente forsamlingen at en antatt negativ rivalisering likevel kunne sies å overskygges av de positive mulighetene for samarbeid innen forebygging, overvåking og håndtering av kriser. Forsamlingen anbefalte derfor at et praktisk eksempel på godt samarbeid mellom USA og ESDP sivile operasjoner kan være engasjement av amerikanske politistyrker i ESDP-politistyrker i Kosovo.
I forsamlingens rapport om transatlantisk aeronautisk samarbeid ble behovet for større samarbeid og sammenheng mellom Europeiske land og firmaer og USA involvert i US F-35 Lightning II (Joint strike Fighter – JSF), herunder Norge.  Muligheter for teknologioverføring var langt fra utnyttet, selv om samarbeidet må forventes å være sensitivt.  Per i dag henger europeiske land etter USA.
Ukraina ble fremholdt som et ressurssenter på aeroteknisk kompetanse, og forsmalingen oppfordret til å utnytte denne kompetansen.  Ukraina var til stede i salen, og takket for omtalen og ønsket velkommen samarbeid med VEU-land.

Ved flere anledninger av sesjonen ble VEU forsamlingens rolle og fremtid debattert.  Det ble fremholdt at VEU-forsamlingen fortsatt har en reell plass, og at det per i dag ikke er en alternativ arena for å diskutere europeisk sikkerhets- og forsvarspoltikk på parlamentarkersiden.  Spesielt så lenge EU grunnloven ikke er kommet på plass har ikke europeiske parlamentarikere hjemmel for å diskutere disse problemstillinger.  Til dette ble det fra bristisk side henvist til at tiden kanskje t.o.m. var inne for å revitalisere VEU, og se på Brussel traktatens artikkel 5 og de ulike former for medlemskap til VEU.  Det ble fremholdt at utplassering av militære styrker kun kan besluttes av parlament på nasjonalt nivå. På regionalt plan, dvs Europaparlamentet, er det ikke hjemmel for å adressere militære, sikkerhets og forsvarsspørsmål, mens VEU har denne kompetansen og hjemmel via Brussel-traktaten.

Norske saker – nordområdeproblematikk
Den norske delegasjonen fulgte opp initiativet som ble tatt under vårsesjonen om å sette nordområdeproblematikk på dagsorden. Norge vil være vertskap for et seminar (felles komitémøte) på Svalbard 7.-9. mai 2007, samt at delegasjonsleder Odd Einar Dørum ble valgt til co-rapportør for rapport om tematikken i Politisk komité.
